**Principper for navngivning ved FredericiaC**

Vi har fulgt en række grundprincipper for navngivning af gader, veje, stræder, pladser, torve og kanaler:

De nord-syd gående lige gader navngives efter den danske konges hertugelige besiddelser; Delmenhorst og Pinneberg.

Kanalerne navngives efter den kongelige familie, der havde tilknytning til Fredericia som eksempelvis Frederik 3’s Kanal.

De tre gader, som forbinder FredericiaC-området med det eksisterende gadenet har forbindelse til voldmesteren og dennes bolig (Bøgely) samt til området Carolinelunden.

Vejstrækningerne mod Lillebælt refererer henholdsvis til den militære badeanstalt, der var placeret i området, og til den militære søfart med tilknytning til Fredericia.

De mindre gader og stræder i den vestlige del af FredericiaC-området henviser til de produkter, der kom ind til havnen som sukker, kalk, salt og kul samt til produktionerne ved havnen som Blodmøllen, pakhuset og Loehr.

De tre store pladser i FredericiaC-området er Reformert plads med henvisning til Reformert Mark samt til byens styre på henholdsvis Præsidentens Plads og Borgmesterens Plads.

De mindre pladser/torve henviser til personer med tilknytning til området som købmand Utzon, sukkerkoger Kracke og gæstgiver Hürup. Herudover er der Færøs Plads, hvor Færøs Bastion oprindeligt lå og Ilulissat Plads med henvisning til Fredericias grønlandske venskabsby.

På den modsatte side af Gl. Havn ses henvisninger til havneadministrationen med Toldkammeret, Pakhusstræde, Langebro og Skibsbroen.

Maj 2015

Karsten Merrald Sørensen og Bodil Schelde-Jensen